### ΟΔΗΓΟΣ ΕΣΤΙΑΣΜΕΝΗΣ ΣΥΖΗΤΗΣΗΣ ΜΕ ΣΥΝΤΟΝΙΣΤΕΣ ΤΩΝ ΚΕΝΤΡΩΝ ΚΟΙΝΟΤΗΤΑΣ ΚΑΙ ΠΑΡΑΡΤΗΜΑΤΩΝ

Η παρούσα έρευνα διεξάγεται στο πλαίσιο της αξιολόγησης των Κοινωνικών Δομών που χρηματοδοτούνται από το Επιχειρησιακό Πρόγραμμα της Περιφέρειας ………………………. 2014-2020.

Σκοπός της αξιολόγησης είναι η συλλογή πληροφοριών, στοιχείων και εκτιμήσεων σχετικά με μια σειρά θεμάτων που σχετίζονται με τη λειτουργία των Κέντρων Κοινότητας, των Δομών Παροχής Βασικών Αγαθών (παντοπωλεία, φαρμακεία, συσσίτια), των Δομών Αστέγων, των Κέντρων Ημερήσια Φροντίδας Ηλικιωμένων (ΚΔΗΦ) και των Κέντρων Διημέρευσης και Ημερήσιας φροντίδας για άτομα με Αναπηρία (ΚΔΗΦ).

Παράλληλα, η αξιολόγηση στοχεύει στην καταγραφή προτάσεων και υποδείξεων που θα συμβάλλουν στη βελτίωση του σχεδιασμού και του τρόπου υλοποίησης των παρεμβάσεων στο μέλλον.

**Τίθενται οι ερωτήσεις που ακολουθούν και ανάλογα γίνεται εμβάθυνση με πρόσθετες ερωτήσεις αν ο συνομιλητής έχει κάποια ενδιαφέρουσα άποψη. Κάθε απάντηση που δίνεται πρέπει να αιτιολογείται. Ο παρών οδηγός συζήτησης είναι ενδεικτικός και όχι περιοριστικός των ερωτήσεων που πρέπει να τεθούν και του βάθους της πληροφορίας που θέλουμε να συλλέξουμε.**

1. Πόσο κρίσιμη και σκόπιμη εκτιμάτε την προσέγγιση για την ανάπτυξη και λειτουργία των Κέντρων Κοινότητας ως ενός τοπικού σημείου αναφοράς για την υποδοχή, εξυπηρέτηση και διασύνδεση των πολιτών με όλα τα κοινωνικά προγράμματα και υπηρεσίες που υλοποιούνται στην περιοχή παρέμβασης;
2. Υπάρχει ειδική στόχευση του Κέντρου Κοινότητας σε ειδικές ομάδες πληθυσμού της περιοχής σας (πέραν των Ρομά και Μεταναστών); Πώς προσεγγίζονται αυτές οι ομάδες;
3. Στην περίπτωση των μη διευρυμένων Κέντρων Κοινότητας υπάρχει πρόνοια για ειδική προσέγγιση των Ρομά και Μεταναστών;
4. Από τις δράσεις του Κέντρου Κοινότητας / Παραρτήματος ωφελείται περισσότερος ή λιγότερος πληθυσμός από αυτόν που είχε αρχικά εκτιμηθεί; Εάν τυχόν υπάρχουν αποκλίσεις σε ποιους παράγοντες αυτές οφείλονται;
5. Η έμφαση που δόθηκε στην παροχή υποστήριξης κατά τη διαδικασία υποβολής της αίτησης για το πρόγραμμα Κοινωνικό Εισόδημα Αλληλεγγύης πόσο κρίσιμη και σκόπιμη αποδείχθηκε; Δραστηριότητες πληροφόρησης και παραπομπής σε άλλα προγράμματα πρόνοιας και κοινωνικής ένταξης προέκυψαν κυρίως από πρωτογενή αιτήματα των δικαιούχων/ωφελουμένων ή με αφορμή τις διαδικασίες υποστήριξης για το Κοινωνικό Εισόδημα Αλληλεγγύης;
6. Σε ποιο βαθμό ενεργοποιήθηκε η Ομάδα Υπηρεσιών Γ. Παροχή Υπηρεσιών που θα αποσκοπούν στη βελτίωση του βιοτικού επιπέδου και θα διασφαλίζουν την κοινωνική ένταξη των ωφελουμένων; Αναφέρατε παραδείγματα τυχόν παρεμβάσεων/καλών πρακτικών με υψηλή προστιθέμενη αξία και χαμηλή απαίτηση σε πόρους (οικονομικούς, ανθρώπινους κα.).
7. Στις περιπτώσεις απομακρυσμένων οικισμών (ορεινές, νησιωτικές, οικισμοί άλλων ΟΤΑ) ποια μέτρα ελήφθησαν για τη διευκόλυνση της πρόσβασης ωφελουμένων στις υπηρεσίες των Κέντρων Κοινότητας χωρίς Κινητή Μονάδα;
8. Συνολικά ο σχεδιασμός του ΚΚ ήταν κατάλληλος για να αντιμετωπιστούν οι ανάγκες των ομάδων στόχου στις οποίες απευθύνονται;
9. Πώς αξιολογείτε το επίπεδο συνεργασίας των στελεχών της δομής με τις Κοινωνικές Υπηρεσίες των ΟΤΑ; Σε ποια πεδία εντοπίσθηκαν προβλήματα και πώς αντιμετωπίσθηκαν;
10. Πώς αξιολογείτε το επίπεδο συνεργασίας του Κέντρου Κοινότητας με τις λοιπές συγχρηματοδοτούμενες Κοινωνικές Δομές της περιοχής σας (Δομές Παροχής Βασικών Αγαθών και Υπηρεσιών, Δομές Στέγασης, ΚΗΦΗ, ΚΔΗΦ, Δομές Γυναικών, ΣΥΔ κοκ.); Σε ποια πεδία εντοπίσθηκαν προβλήματα και πώς αντιμετωπίσθηκαν;
11. Στοχεύσατε σε συνεργασίες με μη συγχρηματοδοτούμενες Κοινωνικές Δομές που δραστηριοποιούνται στην περιοχή σας και χρηματοδοτούνται από τους ίδιους τους ΟΤΑ, την εκκλησία κλπ. (Κοινωνικά Παντοπωλεία / Φαρμακεία / Ιατρεία / Φροντιστήρια, Βοήθεια στο σπίτι, Υπνωτήρια κοκ.);
12. Πώς χειρισθήκατε το ζήτημα της τυχόν ύπαρξης και λειτουργίας στην περιοχή σας δομών με παρόμοιες ή συμπληρωματικές υπηρεσίες, όπως τα Κέντρα Κοινότητας του προγράμματος ΕΣΤΙΑ; Αναπτύξατε συνεργασίες και ποιες με αυτές τις δομές;
13. Σε ποιο βαθμό τα στελέχη (κοινωνικοί λειτουργοί) του Κέντρου Κοινότητας πραγματοποιούν κοινωνικές έρευνες συμπεριλαμβανομένων ερευνών πεδίου και επισκέψεων κατ’ οίκον;
14. Ποια είναι τα προβλήματα που αντιμετωπίσατε στις συνεργασίες σας με φορείς/υπηρεσίες απασχόλησης (ΟΑΕΔ, Γραφεία Ανέργων ΟΤΑ κλπ.), εκπαίδευσης και δια βίου μάθησης (Διευθύνσεις Εκπαίδευσης, Σχολεία, ΓΓΔΒΝ κλπ.), Πρόνοιας (ΟΠΕΚΑ κλπ.), συλλόγους εκπροσώπησης ωφελουμένων (ΑμεΑ, Μεταναστών, Ρομά κλπ.);
15. Αναφέρατε τυχόν παραδείγματα καλών πρακτικών συνεργασιών με τους παραπάνω φορείς.
16. Υπήρξε συνεργασία με την τοπική αγορά εργασίας (συλλογικές οντότητες εργοδοτών ή εργαζομένων, μεμονωμένες επιχειρήσεις κοκ.), με στόχο την ένταξη των ανέργων;
17. Η κινητοποίηση δικτύων εθελοντισμού ήταν στο πεδίο των δραστηριοτήτων σας; Πόσο αποδοτικές ήταν οι δραστηριότητες ευαισθητοποίησης των τοπικών κοινωνιών; Αναφέρατε τυχόν παραδείγματα καλών πρακτικών.
18. Υπήρξαν συνεργασίες και ανταλλαγή απόψεων ή/και παροχή οδηγιών/κατευθύνσεων με/από τις Διευθύνσεις Κοινωνικής Μέριμνας της Περιφέρειας και το Περιφερειακό Παρατηρητήριο Κοινωνικής Ένταξης (όπου αυτό έχει συσταθεί και λειτουργεί); Αναφέρατε τυχόν καλές πρακτικές.
19. Η εκδήλωση της πανδημίας ανέδειξε νέες ανάγκες που κρίνετε σκόπιμο να αντιμετωπισθούν από τα Κέντρα Κοινότητας και ποιες είναι αυτές; Καταθέστε τις ιδέες/προτάσεις σας για την αντιμετώπισή τους.
20. Πόσο λειτουργική και αποτελεσματική είναι η πλατφόρμα του Ενιαίου Πληροφοριακού Συστήματος (ΗΔΙΚΑ) ή/και της ΕΥΔ/Περιφέρειας (όπου αυτή έχει αναπτυχθεί και λειτουργεί) για την άσκηση των αρμοδιοτήτων σας, την παρακολούθηση των παρεχομένων από εσάς υπηρεσιών και συνολικά τη διαχείριση της συγχρηματοδοτούμενης Πράξης (ΚΚ); Για τις ανάγκες διαχείρισης της Πράξης τηρείτε συμπληρωματικά δικά σας συστήματα και πόσο είναι αυτά λειτουργικά και χρηστικά; Καταθέστε τις προτάσεις σας για βελτίωση της λειτουργικότητας των Συστημάτων και τυχόν εμπλουτισμό ή απλοποίηση των τηρούμενων δεδομένων/στοιχείων.
21. Σχεδιάσθηκαν και αναπτύχθηκαν από εσάς ή από την Περιφέρεια ειδικά εργαλεία και εφαρμογές υποστήριξης για τη διαχείριση και την παρακολούθηση υλοποίησης των ενταγμένων στο ΠΕΠ Πράξεων ή/και την ανάπτυξη κοινωνικών δικτύων; Πώς θα μπορούσαν να βελτιωθούν και προς ποια κατεύθυνση στις περιπτώσεις που θα συνεχιστεί η λειτουργία των ΚΚ;
22. Τα κόστη με βάση τα οποία εγκρίθηκε ο προϋπολογισμός του Κέντρου Κοινότητας (κόστος αμοιβής προσωπικού και ποσό 20% επί του προϋπολογισμού στελέχωσης) ανταποκρίνονται στις συνθήκες της αγοράς και αποδεικνύονται ανάλογα του εύρους των παρεχόμενων υπηρεσιών;
23. Σε ποιο βαθμό πιστεύετε ότι ο διαθέσιμος προϋπολογισμός ήταν ρεαλιστικός για την κάλυψη των αναγκών των ομάδων στόχου;
24. Γνωρίζοντας το υφιστάμενο θεσμικό πλαίσιο ανάπτυξης και λειτουργίας των Κοινωνικών Δομών τι πιστεύετε ότι θα έπρεπε να αλλάξει προκειμένου να βελτιωθεί η ποιότητα και αποτελεσματικότητα των παρεχομένων υπηρεσιών και να επαναληφθεί η χρηματοδότησή τους στη νέα προγραμματική περίοδο;

*--------* ***Σας ευχαριστούμε θερμά για τη συμμετοχή σας*** *--------*